作者:元稹
標題:酬樂天勸醉
內容:神曲清濁酒，牡丹深淺花。少年欲相飲，此樂何可涯。沉機造神境，不必悟楞伽。酡顏返童貌，安用成丹砂。劉伶稱酒德，所稱良未多。願君聽此曲，我為盡稱嗟。一杯顏色好，十盞膽氣加。半酣得自恣，酩酊歸太和。共醉真可樂，飛觥撩亂歌。獨醉亦有趣，兀然無與他。美人醉燈下，左右流橫波。王孫醉床上，顛倒眠綺羅。君今勸我醉，勸醉意如何。